49. schôdza NR SR - 5.deň - B. popoludní 2
Dátum: 2015-04-22
Poslanec: Pellegrini, Peter (SMER - SD)
Druh vystúpenia: Vystúpenie v rozprave

6. Ďakujem veľmi pekne. Vážená pani predsedajúca, vážený pán minister, kolegyne, kolegovia, dovoľte mi na úvod rozpravy k druhému čítaniu v krátkosti vystúpiť a informovať vás o niektorých skutočnostiach. Nakoľko neviem odhadnúť, aká bude úroveň a téma jednotlivých vystúpení, dovolím si len pripomenúť, že prebieha štandardný legislatívny proces tak, ako ho umožňuje a upravuje rokovací poriadok Národnej rady Slovenskej republiky. Nedeje sa nič, čo by sa tomuto rokovaciemu poriadku priečilo, ani nie je ničím v tejto rokovacej sále porušovaný. Parlamentná tlač 1490 - novela Obchodného zákonníka - je k dispozícii poslancom Národnej rady už od minulej stredy. To znamená, že celý týždeň ju všetci z vás majú k dispozícii a mali dostatočný čas si ju naštudovať. Zároveň očakávam, že v rozprave v druhom čítaní zaznejú aj nejaké pozmeňujúce a doplňujúce návrhy, ktoré budú vylepšovať a možno dopĺňať zákon, ktorý bol predložený vládou Slovenskej republiky, čo je opäť štandardný postup v zmysle rokovacieho poriadku a nie je ničím výnimočný. Ale to, prečo som teraz vystúpil, má iný dôvod a dovoľte, aby som ctené kolegyne poslankyne a poslancov informoval o tom, že sme sa spolu s pánom ministrom zúčastnili rokovania, na ktorom boli okrem členov vlády zástupcovia Slovenskej záručnej a rozvojovej banky, boli tam predstavitelia zainteresovaných bánk, ktoré financujú spoločnosť Váhostav, bol prítomný prezident Slovenského živnostenského zväzu, predseda Zväzu stavebných podnikateľov Slovenska, ako aj zástupcovia veriteľov spoločnosti Váhostav a dohodnuté bolo nasledovné a všetci pod to dohodnuté sa aj podpísali. Ani jeden sa podpísať neodmietol a boli dohodnuté určité opatrenia, s ktorými súhlasia všetky zúčastnené strany. To znamená nie poslanci a politici, ktorí tu častokrát len rozprávajú, rozprávajú a nepoložia na stôl vôbec žiadne riešenie, ale sú to opatrenia, s ktorými súhlasia práve tí, ktorých sa táto komplikovaná situácia dotýka. A dovoľte, aby som v krátkosti uviedol závery nášho dnešného rokovania. Dohodli sme sa, že pri novelizácii zákona upravíme zákon tak, aby ak je miera uspokojenia veriteľa v reštrukturalizácii nižšia ako 50 %, po skončení reštrukturalizačného plánu bude zostatok tohto dlhu do výšky 50 % dlžnej sumy považovaný za právoplatnú pohľadávku a časť dlhu nad 50 % bude predstavovať majetkové právo, ktoré si bude môcť veriteľ uplatňovať zo ziskov a iných príjmov spoločnosti do budúcna. Na tento prípad sa nebude vzťahovať ani žiadna premlčacia doba. Zároveň sme sa dohodli, že upravíme zákon tak, aby na najbližšej schôdzi veriteľov Váhostavu dňa 30. apríla 2015 mohlo dôjsť k zmene reštrukturalizačného plánu s cieľom znížiť mieru uspokojenia zabezpečených veriteľov zo 100 % na 85 % a získané finančné prostriedky použiť na uspokojenie nezabezpečených veriteľov. Zainteresované banky svojím podpisom potvrdili pripravenosť na takýto krok, zjednodušene povedané, banky ustúpili od požiadavky, aby boli uspokojené vo výške 100 % a znížili zo svojich nárokov a tieto prostriedky pomôžu tak navýšiť mieru uspokojenia nezabezpečených veriteľov, čo bude znamenať v konečnom dôsledku viac, ako pôvodne deklarovaných 15 %. No a zároveň musíme umožniť v legislatíve to, aby sa správca v reštrukturalizácii mohol vzdať svojej funkcie a aby sa vplyv dlžníka na výber správcu eliminoval. Dnes v zmysle aktuálne platnej právnej normy sa správkyňa ani nemôže vzdať svojej funkcie. No a nad rámec týchto legislatívnych opatrení sme prijali dohodu, že budú vykonané ďalšie opatrenia, o ktorých, samozrejme, bude určite hovoriť aj pán minister, možno ďalší ministri, ktorí sa zúčastnia rozpravy a t. j., že ak nezabezpečený veriteľ nevyužije uvedené podmienky reštrukturalizácie tak, ako budú navrhnuté a ako mu ich bude garantovať zákon, vláda zotrváva na svojej ponuke, t. j. ponúknuť nezabezpečeným veriteľom odkúpenie ich celej pohľadávky za 50 % nominálnej hodnoty tejto pohľadávky, a to v termíne najneskôr do roku 2015. Chcem pripomenúť, že táto ponuka vlády sa bude vzťahovať len na nezabezpečených veriteľov z obchodného styku. To v preklade znamená, nebude sa dotýkať schránkových firiem, ani iných firiem, ktoré majú s Váhostavom iný, ako obchodný styk. Zároveň vyjadril pán prezident zväzu živnostenského presvedčenie, že vládny návrh zákona, tak ako bol predložený do pléna, spĺňa ich požiadavky do budúcna, aby tak eliminoval možnosť zneužívať spôsob reštrukturalizácie na rôzne nezákonné aktivity, resp. zneužívanie postavenia voči svojim dodávateľom. No a najpodstatnejší je asi moment ten, že spoločnosť Váhostav sa bude musieť nad rámec podmienok reštrukturalizačného plánu na uspokojenie nezabezpečených veriteľov vzdať 49 % akcií spoločnosti Váhostav a tieto bude musieť prenechať v prospech nezabezpečených veriteľov z obchodného styku. To znamená tým živnostníkom a firmám, ktorým Váhostav zostal dlžný. Kritériom pre rozdelenie týchto akcií bude výška pohľadávky nezabezpečeného veriteľa potvrdená súdom. Na základe tejto dohody, ktorú, opäť opakujem, podpísali všetky zúčastnené strany, vrátane tých, ktorých sa to bezprostredne týka, to znamená zástupcov veriteľov Váhostavu, skupina poslancov za stranu SMER - sociálna demokracia pripravila pozmeňujúci a doplňujúci návrh, ktorý by v tomto momente mal byť medzi vás distribuovaný a ktorý, pevne verím, prispeje k vyriešeniu tejto komplikovanej situácie. Ešte raz, prebieha štandardný legislatívny proces v zmysle rokovacieho poriadku, nedeje sa nič, čo by tento rokovací poriadok narúšalo a je pevne verím, že keď došlo k tejto dohode všetkých zúčastnených, že pozmeňujúci návrh, ako aj samotný návrh zákona, to znamená dohodu, ktorá dnes vznikla, podporia aj poslanci opozície. Ďakujem veľmi pekne za pozornosť. (Potlesk.)